Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка (“Службен весник на Република Македонија“ бр.124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалба изјавена од Т.Ч од Скопје, поднесена против Град Скопје, по предметот Барање за пристап до информации од јавен карактер, на 24.01.2025 година, го донесе следното

**Р Е Ш Е Н И Е**

**СЕ ЗАПИРА** постапката по Жалбата изјавена од Т.Ч. од Скопје, поднесена против Град Скопје, заведена во Агенцијата под бр.08-15 на 16.01.2025 година, по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

Т.Ч од Скопје, како што е наведено во Жалбата, на 24.12.2024 година поднела Барање за пристап до информации од јавен карактер до Град Скопје, со кое побарала по е-маил да и се достават следните информации:

„1Колкав е вкупниот број на субвенции, број на субвенции по општини и која е сумата на доделената субвенција за инвертер клима уреди во текот на секоја година во периодот од 2016 заклучно со 2024 година?

2. Колкав е вкупниот број на субвенции, број на субвенции по општини и која е сумата на доделената субвенција за печки на пелети во текот на секоја година во периодот од 2016 заклучно со 2024 година? “.

Имателот на информации по ова Барање не одговорил во законски предвидениот рок, по што Барателот на информации достави Жалба до Агенцијата, заведена под бр.08-15 на 16.01.2025 година.

Агенцијата, преку е-маил заведен под бр.08-15 од 16.01.2025 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации по електронски пат на 22.01.2025 година до Агенцијата достави Одговор на жалба бр. 08-528/3 од 22.01.2025 година, заведен во Агенцијата под бр. 08-14. Во Одговорот е наведено дека: „ Ве известуваме дека до барателот е доставено Решение бр.08-528 на 22.01.2025 година“.

На 24.01.2025 година Барателот на информаци до Агенцијата достави е-маил заведен под бр. 08-15, со кој ја извести Агенцијата дека „ Да Ве известам дека добив одговор од Град Скопје на 22.01.2025 и задоволна сум од одговорот“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**